מוסיקה (אלבום)

מוזיקה הוא אלבום האולפן השישי של המוזיקאי הישראלי צביקה פיק. את האלבום הוציאה לאור חברת התקליטים CBS ישראל בדצמבר 1978.

רקע והפקה
האלבום יצא על רקע שינוי בתנאים שהציבה עבורו חברת התקליטים CBS ישראל בהפקת האלבום. על השינויים אמר פיק כי הציבו עבורו תנאים טובים יותר: "הטכנאים הם אותם טכנאים, והנגנים - אותם הנגנים. השינוי הוא בתנאים. כל העסק הזה הוא פונקציה של תנאים טובים יותר, וגם זהו שיקול חשוב".

לטענתו של פיק, הוא הקפיד על שמירת השירים באלבום פשוטים, באומרו כי "החוכמה היא לעשות שיר פשוט", דווקא כשהמאזינים מחפשים תחכום בשיריו. הטקסטים באלבום כוללים שירי משוררים כנתן יונתן ("שוב נתחיל מחדש", "נאסף תשרי"), אלכסנדר פן ("לא אני"), ושירים שכתבה אשתו בתקופה זו, הפזמונאית מירית שם אור, אותם פיק הלחין ועיבד לסגנון פופ. לדבריו, בהלחנת שירי המשוררים באלבום, פיק ניסה "להעביר את השיר כפי שהוא מדבר" אליו.

הצלחה והשפעה
האלבום זכה להצלחה מסחרית בימים הראשונים לצאתו. לפי דיווחים של חברת CBS ישראל, האלבום נמכר בכ-20 אלף עותקים בשבועיים הראשונים לצאתו, ובכך קבע שיא כאלבום המהיר ביותר שהגיע להישג זה. כמו כן, הצליח האלבום למכור כ-44,000 עותקים בשנה וזכה בתואר של תקליט פלטינה. בסך הכול, מכר האלבום למעלה מ-100 אלף עותקים תוך פחות משנה.

בשנת צאתו של האלבום, זכה פיק בתואר "זמר השנה" במצעד העברי של תחנת הרדיו רשת ג'. מרבית השירים מתוך האלבום הפכו ללהיטים ונכנסו למקומות גבוהים במצעדי הפזמונים, כשהבולטים ביניהם היו "נאסף תשרי" שזכה בתואר "שיר השנה" של רשת ג' ו"מרי לו" שדורג במקום השני במצעד הפזמונים השנתי של התחנה.

האלבום נחשב לאלבומו המצליח ביותר של פיק ולזה שהפך אותו לאחד הכוכבים הגדולים ביותר בפופ הישראלי, וסומן על ידי גופים שונים כאחד האלבומים המשפיעים ביותר על מוזיקת הפופ בישראל.

רשימת רצועות 

משתתפים באלבום: 

ניהול מוזיקלי ועיבודים: צביקה פיק

פסנתר, סינטיסייזר,אורגן, קלווינט וסטרינגס אנסמבל: צביקה פיק

גיטרה חשמלית ואקוסטית: חיים רומנו, גרי אקשטיין

גיטרה בס: מוטי דיכנה, מיקי שביב, מיכה מיכאלי, קובי כהן

תופים וכלי הקשה: מאיר ישראל, אלון הילל

קולות רקע: ריקי גל, גלי עטרי, נאוה ברוכין, ריקי מנור, אלכסנדרה, פנינה בריק, חני אליקים

השירים הוקלטו באולפני "קולינור", למעט "מוזיקה" (מעלה מעלה) ו"לא אני", שהוקלטו באולפני "טריטון". 

טכנאי הקלטה ומיקס ב"קולינור": דודי רוזנטל, אמנון רוברמן

טכנאי הקלטה ומיקס ב"טריטון": טומי פרידמן, יעקב מורנו

מפיק בפועל: עמירם הר-אבן

צילום עטיפה: ז'ראר אלון

עיצוב עטיפה: דוד טרטקובר

הערות שוליים

אלבומי 1978
אלבומי צביקה פיק
אלבומים בעברית
אלבומי פופ
אלבומי רוק ישראליים
אלבומי פלטינה כפולה ומעלה בישראל
אלבומי חברת CBS